3เดือนกองทุนน้ำมันแจก15%
ตอ.กลางยืดเยื้อหนุนราคาวิ่งเตือนเข้าลงทุนตอนนี้เสี่ยงสูง
18 ส.ค. 2554

ตอ.กลางยืดเยื้อหนุนราคาวิ่งเตือนเข้าลงทุนตอนนี้เสี่ยงสูง
8 กองทุนน้ำมัน แจกกำไรไตรมาสแรกเหนือ 10% TMB-OIL สูงสุด 14.63% เตือนเข้าลงทุนระวังราคาขึ้นมากแล้ว
รายงานข่าวจากลิปเปอร์ส เปิดเผยผลการดำเนินงานไตรมาสแรก สิ้นสุดวันที่ 31 มี.ค. 2554 ของกองทุนที่ไปลงทุนในต่างประเทศ (FIF) ซึ่งมีนโยบายลงทุนในน้ำมันจำนวน 8 กองทุน พบว่ากองทุนเปิดทหารไทย ออยล์ฟันด์ (TMB-OIL) มีผลตอบแทนสูงสุด 14.63% รองลงมาคือ กองทุนเปิดเค ออยล์ (K-OIL) ผลตอบแทน 13.86% กองทุนเปิดซีมิโก้ ออยล์ แทรคกิ้ง ฟันด์ ผลตอบแทน 13.55% กองทุนเปิดทิสโก้ ออยล์ ฟันด์ (TISCO-OIL) ผลตอบแทน 12.78% 
กองทุนเปิดแอสเซทพลัสออยล์ (Asset Plus Oil) ผลตอบแทน 12.38% กองทุนเปิดเคแทม ออยล์ ฟันด์ (KTAM Oil) ผลตอบแทน 11.64% และกองทุนเปิดกรุงศรี ออยล์ (KF-OIL) ผลตอบแทน 11.04% และกองทุนเปิดเอ็มเอฟซีอินเตอร์เนชั่นแนล ออยล์ ฟันด์ ผลตอบแทน 10.96% 
ทั้งนี้ กองทุนน้ำมันมีผลการดำเนินงานดีขึ้นต่อเนื่องจากปัญหาความขัดแย้งในตะวันออกกลางและแอฟริกา จนถึงปัจจุบันราคาน้ำมันยังคงปรับตัวเพิ่มขึ้นต่อเนื่อง ต่างจากปี 2553 ซึ่งผลตอบแทนของกองทุนน้ำมันติดลบประมาณ 5%
นายตระกูลจิตร จิตตไสยะพันธ์ ประธานเจ้าหน้าที่บริหารการลงทุน บลจ.ธนชาต กล่าวว่า ปัจจุบันน้ำมันไม่ได้ขาดตลาด แต่การปรับตัวขึ้นของราคาจากการเก็งกำไรในสถานการณ์ความขัดแย้งในตะวันออกกลางที่ทำให้ราคาน้ำมันบวกปัจจัยเหล่านี้ประมาณ 10-15 เหรียญสหรัฐ ซึ่งหากสถานการณ์ตะวันออกกลางคลี่คลาย ราคาน้ำมันจะปรับตัวลดลง และหากสถานการณ์รุนแรงขึ้น ราคาน้ำมันก็จะปรับตัวขึ้นต่อ
“การลงทุนในน้ำมันมีความเสี่ยงตามสถานการณ์ จึงต้องระวัง โดยส่วนตัวไม่แนะนำให้ลงทุนในกองทุนน้ำมัน แต่มองว่าลงทุนในหุ้นที่เกี่ยวข้องกับพลังงานน่าสนใจกว่า และมีปันผล” นายตระกูลจิตร กล่าว 
นางพัณณรัชต์ บรรพโต ผู้ช่วยกรรมการผู้จัดการอาวุโส สายบริหารกองทุน บลจ.เอ็มเอฟซี กล่าวว่า ก่อนหน้านี้บริษัทได้ลดน้ำหนักลงทุนในหุ้นลง โดยเพิ่มน้ำหนักสินค้าโภคภัณฑ์มากขึ้น เพื่อป้องกันความเสี่ยงจากเงินเฟ้อ โดยเฉพาะน้ำมัน อย่างไรก็ตาม สำหรับนักลงทุนที่คิดจะลงทุนในน้ำมันช่วงนี้อาจมีความเสี่ยง เพราะราคาน้ำมันได้ปรับเพิ่มขึ้นมาแล้ว
ด้านธนาคารเอชเอสบีซี เปิดเผยผลสำรวจความคิดเห็นบริษัทจัดการกองทุนชั้นนำทั่วโลก พบว่าผู้จัดการกองทุนทุกรายเพิ่มน้ำหนักการลงทุนในตลาดหุ้นอเมริกาเหนือในไตรมาสแรกปี 2554 เพิ่มขึ้นจากไตรมาสก่อนที่มีเพียง 25% ขณะเดียวกันได้ลดน้ำหนักการลงทุนในตลาดหุ้นเอเชีย แปซิฟิก (ไม่รวมญี่ปุ่น) จากไตรมาส 4 ปี 2553 ที่ประมาณ 75% เคยมองว่าน่าลงทุน ลดเหลือ 50% ในไตรมาสแรกนี้ โดย 43% ของผู้จัดการกองทุน มองว่าตลาดหุ้นจีนมีความน่าสนใจปานกลาง เพิ่มขึ้นจาก 33% ในไตรมาส 4 ปี 2553 เนื่องจากมีความวิตกกังวลว่ารัฐบาลจีนจะดำเนินมาตรการที่เข้มงวด และใช้นโยบายควบคุมการปล่อยสินเชื่อ
“ผู้จัดการกองทุนกำลังให้ความสนใจในตลาดหุ้นอเมริกาเหนือ เนื่องจากเศรษฐกิจกำลังปรับตัวดีขึ้น มีการควบรวมกิจการหลายแห่ง และรายงานผลการดำเนินงานของบริษัทที่น่าจะมีทิศทางดีขึ้น ในขณะเดียวกันผู้จัดการกองทุนต่างก็ลังเลที่จะลงทุนในตลาดหุ้นเอเชีย แปซิฟิก (ไม่รวมญี่ปุ่น) เนื่องจากกังวลปัญหาเงินเฟ้อที่เพิ่มสูงขึ้นทั่วทั้งภูมิภาค และเห็นว่าตลาดหุ้นจีนเริ่มคลายความร้อนแรงลง เนื่องจากผลพวงเรื่องมาตรการควบคุมภาวะเงินเฟ้อ” ธนาคารเอชเอสบีซี ระบุ